АҞӘА, хәажәкыра 11 - Sputnik. Урыстәылатәи арратә база аруааи Аԥсны атәылахьчара аминистрра аруааи Аиааира Амш рҽеицазыҟарҵоит ҳәа аанацҳауеит Аладатәи арратә округ апресс-маҵзура.
Ауснагӡатә мҩаԥысуеит Аибашьра Ду Аиааира Амш 76 шықәса ахыҵра азгәаҭара аҳәаақәа ирҭагӡаны.
Урыстәылатәи арратә база аруаа шәҩык инарзынаԥшуа Аҟәа амшын аԥшаҳәахь инеит аҽазыҟаҵарақәа рымҩаԥгаразы. Ара Аԥсны атәылахьчара аминистрра аруааи дареи шьаҿеиқәшәала аицныҟәара мҩаԥыргеит.
Аҽазыҟаҵарақәа ирылахәын абаза арратә оркестр. Аныҳәамш азы иара инанагӡараны иҟоуп арратә аамҭақәа рмаршқәеи арра-патриоттә ашәақәеи.
Аԥсны иҟоу Аладатәи арратә округ арратә база аруаа, Аиааира Амш азы апарад иалахәхараны иҟоу зегьы акоронавирустә инфекциаҟынтәи алаҵа "Спутник V" рзыҟаҵоуп.
Есышықәса Аџьынџьтәылатә еибашьра Ду аҟны Аиааира Амш лаҵара 9 рзы Аҟәа имҩаԥыргоит аныҳәатә мҩасра. Ҵыԥх акоронавирустә инфекциа аламырҵәаразы ауснагӡатәқәа аԥыхын.
Аџьынџьтәылатә еибашьра Ду иалахәын 55 нызқьҩык Аԥсны аԥацәеи аԥҳацәеи. 17,5 нызқьҩык аибашьра адәаҟынтә изыхнымҳәит. 22-ҩык Асовет Еидгыла Афырхаҵа ҳәа ахьӡ ҳарак иаԥсахеит.